open-index/open-wikipedia-markdown huggingface dataset:
Rimit

**Il rimit**, o romit o eremit (dal grêc *erèmites*, peraule che ven da *erèmos* ,ch'al vûl dî di bessôl) al è une persone che e vîf di bessole in lûcs platâts par podê preâ.

## I rimits in te Storie
Fin di cuant che al è scomençât il cristianesim, a jerin cristians che a levin in lûcs platâts par preâ.

Di cheste forme di vite religjose, nassude par cirî un vivi plui dongje a chel proponût dal Vanzeli, a si cjatin testemoneancis za dal III secul d.d.C.
Sant Pauli di Tebe al è il pui antîc rimit che si cognòs (al mûr intal 318 d.C, si dîs, a 113 agns, daspò vê passât 90 agns intune caverne in meditazion, cun doi leons e un corvat che i puartave di mangjâ ogni dì un toc di pan.
Sant Antoni abât al veve un grum di int che e preave cun lui intal desert dal Egjit indulà che i rimits son nassûts.

Dal desert dal Egjit, i rimits si son difondûts in dut l'Orient, soredut in Palestine cun Sant Ilarian e in Capadoce cun Sant Grivôr di Nazianzi e Sant Basili.
Par la lôr santitât, un grum di rimits a vegnin clamâts «Paris dal desert».
La vite di chescj rimits no jere facile.
Une cronache medievâl e conte che «*a vevin la barbe lungje, cjavei pençs e sporcs, vistîts rots,e a jerin magris di fâ pôre...*»
Mangjavin nome cualchi toc di pan dûr e lidrîs e a bevevin nome aghe.

La pratiche di vite dai rimits e rive ancje in Europe cun Sant Anastasi, intal IV secul. A si cjatavin rimits in Gallie, Bretagne e in Irlande; i rimits no vivevin simpri di bessôi ma a jerin ancje comunitâts di rimits, clamâts ancje *cenobits* (*cenobiti* par talian). Chestis comunitâts a jerin nassudis parcè che intal desert la vite e jere dure: si podeve cjatâ animâi velenôs e pericui di ogni gjenar. A son stâts cjatâts papîrs dal IV secul scrits in lenghe greche, dongje la citât di Lycopolis in Egjit, che a contin che i rimits a vevin ancje contats comerciâi cu la popolazion dal lûc.
Basse etât di mieç

Cu la peraule **Basse Etât di Mieç** si intint il periodi de storie europeane comprindût jenfri l'an 1000 e la Scuvierte des Americhis in tal 1492.

A scomençâ dal secul XIII si formin i prins stâts nazionâi (France, Portugal, Russie, Spagne).
In Italie lis condizions storichis no an permetût la formazion di un stât.
Jenfri il Tresinte e il Cuatricent in Italie al sarà la epoche dai Comuns e des Signoriis. Cualchidune di lôr, cul passâ dal timp, al cjaparà ancje la identitât di un vêr stât.

Intal Tresinte e in tai prins agns dal Cuatricent a jerin un pôc dapardut vueris, carestiis e epidemiis. Chescj aveniments puartaran a cambiaments sociâi une vore impuartants.
Ancje la mentalitât dai oms di sience e da lis classis de societât plui altis al gambiarà, par dâ plui impuartance a la figure dal om, che al sarà il fondament de civiltât dal Rinassiment.
Pan

Il **pan** al è un prodot alimentâr che al ven de lievitazion di un impast di farine di blavis, aghe e, no simpri, cuincis. Po dopo al ven cuet intal for. Lis recipis plui cognossudis a proviodin di doprâ dôs parts di forment e une di aghe, sâl e levan. Chel tradizionâl al jere une part di impast  vanzât di une pastanâde di prin (levan naturâl fat di paste garbe, ferments dal gjenar *Lactobacillus *soredut*,* clamât par solit *fece mari*). 
A 'ndi è altris recipis o variantis a secont de cualitât de farine doprade dongje a chê di forment o in sô sostituzion (par esempli di sorc, saròs, siale, o ancje che e ven di liums tant che la soie), o ancjemò de sorte di cuince (lat, vueli, spongje, saìn). Al à un puest inte nestre tradizion tant che te alimentazion ancje te culture popolâr, par esempli cu la detule "cuistâsi il pagnut". La peraule po deventâ sinonim dal mangjâ e di nudriment, no nome fisic. Il sâl lu si zonte cuasi dapardut fûr che tal pan azim, tant di chel de Toscane e de Umbrie. Par solit cumò si dopre la fece di bire (Saccharomyces cerevisiae)** **al puest de fece mari par judâ a jevâ la paste plui di corse e par gramolâle di mancul.

In cualchi paîs dal orient vicin si use pan cence levan, azim, splanât a fuiace. I Ebreus lu mangjin cuant che a fasin memorie de lôr Pasche. Secont lis Sacris Scrituris, la Ultime cene di Jesu Crist e fo propite cul pan azim.

Classiche forme dal pan furlan al è il cuarnet.

Il pan biologjic al ven di farinis coltadis cence velens e masanadis a piere: cussì a son biel che messedadis la part amide cun che grasse e la farine e ven naturalmentri insiorade di vitaminis e sai minerâi.
Aghe

La **aghe** e cjape tantis formis in nature. La cognossin, cemût che o sin usâts a viodile, come un licuit naturâl cence colôr, cence savôr e cence odôr che al covente pe vite su la tiere. Al sô stât solit si clame glace, al sô stât aeriforme si clame vapôr di aghe.

La aghe, diferentementri de gran part di altris sostancis, pes cualis la forme solide a je plui penze di chê licuide, la glace a je mancul penze de aghe licuide. La densitât de aghe e je massime a 4&nbsp;°C. Chest fat al ven parcè che il volum de aghe al aumente cul sbassâsi de temperadure, cun che che e cale la densitât. La aghe no si po sostituîle inte gran part da lis sôs utilizazions e no conven puartâle a une distance plui di cualchi centenâr di chilometris.
Par colpe de incressite de popolazion mondiâl la disponibilitât di aghe potabil par persone a je daûr a calâ, il probleme des risiervis al po jessi risolt cuntune plui buine distribuzion e cul strassâ di mancul. Par chest la aghe a je une risorse di impuartance strategjiche in gran part dal mont.
Inte filosofie antighe, cun fûc, tiere e aiar, al è un dai cuatri elements che a componin l'univiers.
Lis religjons a sintin la aghe come un element di purificazion: esemplis a puedin jessi il batisim cristian e i bagns rituâi dai ebreus e intal Islam.

Te lenghe furlane la aghe e je presinte cun variis detulis: Cui che al è stât scotât de aghe cjalde al à pôre de frede, Aghe che côr no puarte sporc, Aghe passade no masane plui. Inte mitologje furlane e je presinte la *agane*, une sorte di strie di aghe.
Crosadis

**Lis Crosadis** forin une cjadene di operazions, no nome militârs, prontadis dal papât, che al voleve tornâ a puartâ i lûcs de Tiere Sante sot il domini de cristianitât.

Lis Crosadis scomençin intôr dal XI scecul par finî ator dal XIII. Le tiere Sante jere controlade, al timp, dai musulmans. La motivazion principâl e jere chê di permeti ai pelegrins cristians di podê lâ a preâ in chei lûcs indulâ Jesu Crist al jere vivût e dulà che al veve predicjât. Ma si zontin ancje motivazions di tipo economic e comercîal. Chest al è il câs de Republiche di Vignesie, che e rive adore a puartâ i vuerîrs crosâts cuintri lis citâts di Zare e Costantinopoli.

Bisugne ancje dî che no dutis lis crosadis forin combatudis cuintri i musulmans: la crosade dai albigês fo combatude cuintri i Catârs de France meridionâl.

La peraule *crosade* e à cjapât un significât plui larc: e po volê dî ancje une vuere menade par motîfs religjôs,ideologics e sociâi.

Dut al è scomençât cuant che i pelegrins che a levin intes Tieris Santis a vegnin acompagnâts da cavalîirs armâts (Prime Crosade) par difindisi dai Turcs che a jerin deventâts pericolôs, tant che a jerin deventâts un pericul ancje pa lis popolazions locâls.
Ancje se i Turcs a jerin musulmans come lis popolazions locâls, no fevelavin la lôr lenghe e il robâ e il maçâ cuintri i pelegrins cristians al devente simpri plui frecuent, tant che cui che al voleve lâ a preâ in Tiere Sante, al scugnive lâ acompagnât da vuerîrs armâts.
Cuant che la Tiere Sante e jere sot le sovranitât dai Arabos,le Tiere Sante e jere une vore plui sigure, ma il Pape Urbano II, al concili di Clermont dal 1095, al dîs che cui che al voleve lâ in Tiere Sante, al veve di lâ armât. Disint che ' *ancje Diu lu voleve* ' (*Deus vult*) al è inizi di un rivâ di pelegrins mai vidût prime, in tai lûcs sants de Cristianitât

## Bibliografie (par talian)
* Riley-Smith Jonathan, *Al seguito delle crociate: origine, storia, evoluzione*, Di Renzo Editore, 2000
* Runciman Steven, *Storia delle crociate*, Einaudi, 2005
* Jean Richard, *La grande storia delle crociate*, Newton & Compton, 1999

## Liste des Crosadis

* Crosade dai ' peçotârs '
* Crosade dal 1101
* Prime Crosade
* Seconde Crosade
* Tiarce Crosade
* Cuarte Crosade
* Crosade dai albigês
* Crosade dai frus
* Cuinte Crosade
* Seste Crosade
* Setime Crosade
* Crosade dai ' piorârs '
* Otave Crosade
* Novesime Crosade
Bire

La **bire** e je une bevande alcoliche aromatizade cun urtiçon, fate cu la fermentazion dal malt di vuardi o di altris cereâi. 

La bire e je une bevande une vore antighe tant che in Mesopotamie il codiç di Hammurabi (1728 p.d.C.-1686 p.d.C.) al indi regolave la tecniche di produzion e il permès di vendite.
Lat

Il **lat** al è un aliment licuit fat des glandulis mamifaris des feminis dai mamifars. Al covente par dai di mangjâ ai pumars di mamifar al inizi de lôr vite.

Ae fin de gravidance lis glandulis mamifaris no fasin ancjemò lat ma la caiostre. Il lat al ven dome dopo cualchi dì.

Fin de antighitât l'om al à imparât a doprâ il lat di animai come la vacje, la piore e la cjavre. La nassite dal arlevament al è stât un dai salts impuartants inte storie de civiltât umane.

Derivâts dal lat doprâts te alimentazion umane a son la spongje, il pan e il formadi. Bisugne zontâ che fin cuant che si bêf lat o mangje formadi cun moderazion a si vîf miôr che cuant che si dopre masse in te nestre alimentazion. Un grum di studis sientifics e an provât che contrariementri a ce che le industrie dal lat nus à insegnât, che il lat a nol siervìs à evitâ le arteriosclerosi ma al contrari al aumente i problems di fraturis dai vues. Daspò, lis statistichis nus mostrin clarementri che in Svuezie, il paîs che al consume plui lat tal mont, al é ancje il paîs indulà che a 'nd é plui fraturis dai vues. Une altre statistiche clare a é chê dai cinês de Cine e chê dai cinês ocidentalizâts di Hong Kong, Americhe e vien indenant. Dulà che no doprin il lat, a si vîf plui a lunc e no 'nd é problems di fragjilitât dai vues. Anzit, come a Okinawa in Gjapon a si rive a vê il 20% di centenaris. Il bevi lat, seont un studi fat sù 40 agns dal miedi Campbell, al sarès le cause dai tumôrs, dal cholesterôl e dai problems di prostate che deventin simpri plui impuartants in tai paîs ocidentâi soredut par vie de alimentazion industrializade o no, ma simpri o masse grasse o masse ricje di proteinis anemâls.
Adam Mickiewicz

**Adam Bernard Mickiewicz** (Zaosie, 24 di Dicembar 1798 - Costantinopoli, 26 di Novembar 1855) al è considerât il plui impuartant poete polac.

## La vite
Al nassè ai 24 di Dicembar 1798 a Zaosie, dongje di Nowogródek, l'antîc Grant Ducât di Lituanie, di une famee de viere nobiltât ma colade di timp in disgracie. La sô formazion culturâl, basade sul studi dai classics, e fo completade inte frecuentazion de Universitât di Vilnius, dal 1815 fintremai il 1819. Dal 1819 al 1823 al esercità l'ativitât di professôr a Kowno. 

Daspò un interès pai filosofs francês illuminiscj, tant che Voltaire, prest al scomence a apasionâsi ai capolavôrs dai grancj scritôrs romantics Schiller e Byron.

A Vilnius al jentrà intune societât segrete cognossude cul non di "Filomati e Filareti". Fuartementri critic sul eterni probleme dal rapuart tra Russie e il ream polac, intal 1823 al fo arestât de polizie russe insieme cun altris acolits de societât. Al restà in preson par un pâr di mês e nol tornà mai plui intes sôs tieris. Al vivè a Odesse, Mosche e Sant Pietroburc, jentrant in contat cun diviers scritôrs rus, tra cui Alexandr Pushkin.

## Lis oparis
Tant che poete al scomence a tirâ dongje i prins sucès cu la opare *Ballady i romanse* (*Baladis e Romanze*) dal 1822 che e vierç la etât romantiche inte leterature polac. La prefazion de opare e je une fotografie su la leterature de Europe ocidentâl.

Dal 1822 al 1832 al compon la opare teatrâl *Dziady* (*I vons*), intal cuâl al assegne ae Polonie un rôl di vuide pes altris nazions europeanis. Il titul de opare al ven di une vecje fieste popolâr bielorusse, che si davuelç in ocasion de fiestie di Ducj i sants; celebrazions a cui Mickiewicz al veve partecipât inte so zovinece Lituanie. La seconde part e descrîf lis soferencis terenis, presentant fantasms di int maltratade, fruts che no podin rivâ al paradîs parcè che no àn sufiert su la tiere e contadinis vergjinis che no àn mai sperimentât ni l'amôr ni lis soferencis che al provoche. La tierce part descrîf martiri de Polonie e presente une vision dal futûr de nazion, dulà che i siei patiments a son paragonâts a la Passion di Crist. Cheste vision e finìs cu la profezie di un misteriôs polac, di non "44". La cuarte parte e je un monodrame. Il protagonist al è il spirt di un zovin che si è copât, consumât de passion che lu à puartât a la folie e po ae muart.

Dilunc il so esili Mickiewicz al scrivè ancje *Konrad Wallenrod* (1828), un poem filosofic che al à inspirât la zoventût polache te lote cuintri de opression. In cheste opare un Maestri Lituan dal Ordin Teutonic al bute jù lis sôs ativitât.

Intal 1825 Mickiewicz al jere in Crimee e publiche il so lavori erotic *Sonety krymskie* (*Sonets di Crimee*, 1826). Pûr inspirât dal panorame de stepe, la so anime e il so çurviel a son simpri plui assorbîts dai siei sintiments nazionaliscj. Ma la opare di grande impuartance pai polacs al è *Pan Tadeusz* (*Siôr Tadiu*) - un poem di 12 libris, che al ven clamât "epopee nazionâl".

Adam Mickiewicz al fasè ancje traduzions par polac di oparis di autôrs talians: Francesco Petrarca e Dante Alighieri.
Fûc

Il **fûc** al è une forme di combustion. La peraule fûc par solit si la dopre par chê cumbinazion di sflandôr di lûs cuntun grum di calôr che al ven fûr cuant che un svelt procès di ossidazion esotermiche di gas combustibil al ven fûr di un carburant.
Lis flamis a son un cuarp gassôs che al lasse vignî fûr calôr e lusôr. Il fûc a si impie cuant che un carburant al è sogjet a calôr o altre forme di energjie, ad esempli un fulminant, e al è alimentât di une scjarie di calôr, fin cuant che dut il carburant combustibil a nol è stât doprât.
Tignî sot control il fûc par produsi lusôr e calôr e je stade une da lis plui grandis cognossincis imparadis dal gjenar uman. Il savê, midiant dal fûc vê lusôr e calôr, al à rindût pussibil migrâ viers un clime plui frêt e al à dât ai umigns la pussibilitât di cuei. I segnai fats cul fûc e cul fum, a son stâts un dai prins mûts di doprâlu tant che mieç di comunicazion.
Il fûc al à rindût pussibile la metalurgjie. La archeologjie e mostre che i antenâts dal om moderni come l'Homo erectus a samearessin vê imparât a doprâ il fûc su par ju 790.000 agns indaûr. Il control dal fûc al proviôt trê scjalins: la sô conservazion, il traspuart e la produzion. Si pense che il lâ di un scjalin a di chel altri al vedi compuartât miârs di agns. Al dì di vuê lis aplicazions dal fûc a son tantis sore di chel di font di energjie, par esempli al è doprât pal fum, o tant che arme. 
In Friûl i fûcs a vegnin doprâts ancje in maniere rituâl intal pignarûl e cun lis cidulis. Il fûc tradizionâl de cjase al jere il fogolâr o il spolert a lens.
Puaretât

La **puaretât** e je une cundizion dulà che une persone o une comunitât a son disprivâts, o al mancje ce che al covente di essenziâl par vê al mancul un benstâ e un bonvivi. 
E po jessi sintude in difarentis manieris, tant che la mangjative, la aghe di bevi, un puest dulà stâ, o chês risorsis come il podê rivâ a lis informazions, la educazion, la salût, il jessi sociâl, il podê politic, o la pussibilitât di vê relazions significativis cun altre int.
La puaretât e po ancje jessi definide in maniere relative. In cheste vision la disparitâts in gjenerâl o chês di salût a son viodudis come indicadôrs di puaretât e la cundizion di puaretât ae je colegade cu la cuestion de criure e de la spartizion dal podê e da lis risorsis. 
La puaretât e je ancje une sielte religjose leade a la vision di Sant Francesc, tant che une pratiche di caritât, in chel câs e je volontarie e no je di miscliçâle cu la miserie.

La mape de puaretât a si use fâle marcant chei paîs dulà che a si vîf cun mancul di 1 € a la zornade (puaretât assolude). La part di mont che e vîf cun mancul di 1 euro in dì e je cressude intai ultins vincj agns (come che si po viodi  ). A an fate une stime che 1,1 miliarts di personis a son sot di chel livel e 2,7 miliarts a son sot dal livel di 2 euros in dì (puaretât moderade).

La proporzion di int dal mont che e vîf in puaretât assolude e je colade dal 1991 che e jere al 28% al 21% intal 2001. Ma chei meioraments a son concentrâts in Asie. In Afriche, inte zone al di sot dal Sahara, tai stes agns il nivel di puaretât estreme al è lât dal 41% al 46%.
Buddy Holly

**Buddy Holly** al jere il non di art di **Charles Hardin Holley** (7 di Setembar 1936 - 3 di Fevrâr 1959) che al fo un pionîr de musiche rock and roll intai Stâts Unîts.

Inte sô cariere, une vore curte, al cjantâ cjançons come *Blue Days, Black Nights*, *That’ll Be The Day* e *Peggy Sue*. Al murî in un incident de avion cul cjantant Ritchie Valens. 

La sô musiche e veve un alc di melodic e e doprave cualchi sonoritât de musiche messicane.
Licôf

**Licôf** e je une peraule di origjin todescje, cjapade dal furlan ancjemò inte antighitât.

Licôf al ven da *likauf*, che jere il vin o le robe di mangjâ comprade par fâ fieste.

Il licôf al devente cussì il rituâl, la fieste fate cuanche si sierave un afâr, si finive une cjase, si copave il purcit o si veve finît di vendemâ.

La tradizion dal licôf in Friûl e je antighe: la prime testemoneance al è un document dal 1337, indulà che i cjamerârs (sarês a dî i aministradôrs) dal Comun di Udin a ordenin la fusion di une cjampane gnove.

A chel timp, lis cjampanis a jerin une vore impuartantis par la comunitât parcè che a clamavin la int a messe, a visavin di cualchi pericul e ancje parcè che a si crodeve che parassin vie lis striis.

In chest document, si cjacare di une spese di vincj denârs *'ad bibendum licoffium quando campana conduca fuit*.'

Il poete plui cognossût de Cjargne, Leonardo Zanier, che al à lavorât intai cantîrs, in une de sôs poesiis, al fevele di un licôf fât cuant *..la vora e je rivada insomp...*mostrant cussì che il rituâl dal licôf al jere une vore presint in Cjargne, soredut par lis costruzions des cjasis.

## Etimologjie
Cjapât dal todesc alt medi (*Mittelhochdeutsch*) *lītkouf* (il bevi daspò une compravendite sierade), di dulà che a si son disvilupâts il todesc di vuê *Leikauf* e il sloven *likof* cul stes significât. Chest al è un composcj dal todesc alt medi *līt* (sgnape) e un derivât dal verp dal todesc alt antîc *koufen*, il todesc *kaufen* (cuistâ). Il significât origjinâl al è duncje «sgnape a une compravendite».
Scritôr

Un **scritôr** al è une persone che al scrîf par contâ des storiis o par pandi lis sôs ideis. I scritôrs plui brâfs a àn une grande abilitât tal doprâ la lenghe.

I scritôrs a fasin diviers tips di documents: prose, poesie, saçs, teatri e a dan un grant contribût ae cressite de culture di une societât, l'insiemit de lôr opare e je la leterature.
Pâs

La **pâs** e je un stât di acuardi stabil e positîf cence nissun contrast violent.
Al è doprât ancje par contâ di cuant che a finissin conflits internazionâi, in chel contest si cjacare di pâs in oposizion a une condizion di vuere. Pâs e po ancje jessi une relazion tra plui parts dulà che a regnin rispiet, justizie, bonvivi e benstâ. La pâs jenfri lis nazions e je obietîf di tantis personis e di organizazions come l'ONU (*Organizazion da lis Nazions Unidis*). La Assemblee Gjenerâl de ONU e à decidût di marcâ la Zornade Internazionâl de Pâs il 21 di Setembar.

La tradizionâl definizion politiche e ven fintremai de antighe Pâs Romane, la "*pax, absentia belli*", ven a stâi assence di vuere, une situazion dulà che une fuarce e guvierne cuntun podê dut intes sôs mans cence rispiet dai dirits dai sotans.
In dì di vuê, la pâs come clare assence di vuere e je une definizion nome di une piçule part dal probleme; un preseât ricercjadôr, Johan Galtung, al mostre come cheste e je nome une "*pâs negative*" parcè che al pense che prin si scugni distrigâ i conflits, podopo si fasarà su la pâs.

## La pâs come presince di justizie
Il Mahatma Gandhi al diseve che se une societât e dopre la violence, chê societât no po jessi in pâs parcè che e je sot de injustizie de opression. La sô vision di pâs e je leade a la justizie. Johan Galtlung cheste le clame "*pâs positive*". La gjestion non-violente e cîr une mude pacifiche dal conflit secont la cuâl al conven tramudâ il conflit e no abulîlu.

Martin Luther King Jr. inte sô lote pai dirits civîi e cuintri la segregazion raziâl intai Stâts Unîts di Americhe, intai agns 1950-‘60, al à capît che la pâs e je alc di plui che nome la assence di violence. Al motivave che ancje se no jerin scombatiments di blancs cuintri neris, instès si jere in presince di un guvier che al gjavave la pussibilitât di vê compagns dirits ai neris di Americhe (*Afromerecans*). Cualchidun al criticave i ativiscj di sconciertâ la pâs sociâl al che Martin Luther King al rispuindeve che "*la vere pâs no je nome la mancjance di tension, ma e je la presince di justizie*". Johan Galtlung al à clamât cheste “*violence struturâl*”.

## La pâs come svilup
Une idee che dispès e si lee ai studis pe pâs e je è chê di svilup, si cjacare alore di "sotsvilup" intal câs di nazions e int puaris dal pont di viste economic, culturâl, e politic. Alore tancj a crodin che la protezion e l'aiût a sedin manieris di costruzion de pâs (clamât spes cun la peraule inglese *peacemaking*) che e cjaparès dentri ancje une grande atenzion a l'ambient e a dutis lis creaturis che i vivin. Il mantegni la pâs (par inglês *peacekeeping*) cun la fuarce invezit e je une maniere di fâ preseade dal sisteme politic militâr.

Sul plan individuâl la pâs e je compagne di un stât dal didentri cence rabie, odi e sintiments negatîfs, che e si brame par se e par chei altris al pont di doprâle come maniere di saludâ (*che la pâs e sedi cun te, va là in pâs*) o tant che un fin tiermin de vite (*cjatâ la mê pâs, polsâ in pâs*).

La tradizion cristiane e lee la pâs in tiere a un acuardi tra Diu e cui che lui i vûl ben, ven a stâi ducj.

## Viôt ancje
*Vuere
Premi Tenco

**Il Premi Tenco** e je une manifestazion inmaneade pal Club Tenco, scomençade intal 1974 inte *Rassegna della Canzone D'Autore*.

Finalitât di cheste manifestazion al è chel di premiâ l'artist o ancje i artiscj, talians e internazionâi, che plui a an fat par la cjançon d'autôr.

Il non al è un tribût al cjantautôr Luigi Tenco.

## Vincidôrs
*1974 - *Leo Ferrè*, *Sergio Endrigo*, *Giorgio Gaber*, *Domenico Modugno*, *[[Gino Paoli]]*
*1975 - *[[Vinicius de Moraes]]*, *Fausto Amodei*, *[[Umberto Bindi]]*, *[[Fabrizio De André]]*, *[[Francesco Guccini]]*, *[[Enzo Jannacci]]*
*1976 - *[[Georges Brassens]]*
*1977 - *[[Jacques Brel]]*
*1978 - *[[Leonard Cohen]]*
*1979 - *Lluís Llach*
*1980 - *Atahualpa Yupanqui*
*1981 - *[[Chico Buarque de Hollanda]]*, *Ornella Vanoni*
*1982 - *Arsen Dedic*
*1983 - *Alan Stivell*, *[[Paolo Conte]]*, *Giovanna Marini*, *[[Roberto Vecchioni]]*
*1984 - *Colette Magny*
*1985 - *Silvio Rodriguez*, *Dave Van Ronk*
*1986 - *[[Tom Waits]]*, *Joan Manuel Serrat*
*1988 - *[[Joni Mitchell]]*
*1989 - *Randy Newman*
*1990 - *[[Caetano Veloso]]*
*1991 - *Charles Trenet*
*1993 - *Vladimir Vysotsky*
*1994 - *Pablo Milanés'
*[[1995]] - *Sérgio Godinho*
*[[1996]] - *Renato Carosone*
*[[1997]] - *Jackson Browne*
*[[1998]] - *Elvis Costello*
*[[1999]] - *Bruce Cockburn*, *Zülfü Livaneli*
*[[2000]] - *Nick Cave*, *Rickie Lee Jones*
*[[2001]] - *Laurie Anderson*, *Luis Eduardo Aute*
*[[2002]] - *Donovan*, *Gilberto Gil*
*[[2003]] - *Eric Andersen*, *Patti Smith*, Marco Castoldi (in art *Morgan*)
*[[2004]] - *Peter Hammill*, *Dulce Pontes*
*[[2005]] - *John Cale*, *Khaled*, *Fernanda Pivano*
*[[2006]] - *Willy Deville*, *Bruno Lauzi''
Flum

Il **flum** al è un cors di aghe che e ven ju in mût costant. 

Lis rivis a son di drete o di çampe a secont che a sedin a drete o a çampe cjalant de bande che e scor la curint.

I flums a podin finî in mâr, in chest câs il toc dulà che a si butin in mâr al si clame fôs, a puedin finî in un altri flum o in un lâc, in chest câs si clamin inmissariis, o a puedin murî te plane par scori dome sot tiere e tornâ salacor su te zonis des risultivis.
Lât

Il **lât** al è une grande cuantitât di aghe che si cjate in une depression dal teren.

Par solit i lâcs a tegnin aghe dolce, ma a son ancje dai câs di lâts di aghe salade come il Mâr Muart e il Mâr Caspi.

## Vôs leadis
* Liste dai lâts dal mont
* Liste dai lâts dal Friûl
Spirt

**Spirt** e je une peraule che e puês cjapâ tancj significâs.
Cu la peraule spirt, si puês ancje intindi un sentiment, o ce che puês vê a ce fâ cu la cusience.

Intes religjons la peraule *spirt* al puês jessi:

* Anime
* Spiritussant, la part de Santisime Trinitât, inte religjon cristiane catoliche.
* Parence, une entitât cence cuarp.

Intal cjamp de chimiche 

* spirt di milisse
* spirt di sâl
* spirt di vidriûl
* spirt di vin
Mâr

Il **mâr** e je une grande distese di aghe salade che e si cjate dongje dai continents. Cul non mâr a si clamin ancje cualchidun dai grancj lâcs par solit salâts come il Mâr Caspi o il Mâr Muart. Al di fûr di chescj câs i mârs a son ducj tacâts l'un cul altri o ben a son tacâts a un ocean.

## Viôt ancje

Liste dai mârs
## Vôs leadis

* Ocean
* Puart
* Splaze
* Marine

## Leams esternis
* *[http://www.treccani.it/enciclopedia/mare/ Mare]*, *treccani.it*
Ocean

]

I **oceans** a son grandissimis distesis di aghe salade che a dividin i continents.

I oceans a son
# l'ocean Pacific di 179.700.000 chilometris cuadrâts;
# l'ocean Atlantic di 106.100.000 chilometris cuadrâts;
# l'ocean Indian di 74.900.000 chilometris cuadrâts;
# l'ocean Antartic di 20 327 000 chilometris cuadrâts;
# l'ocean Artic di 14 090 000 chilometris cuadrâts.
Al va dite se i ultins doi a son clamâts ancje mâr Antartic e mâr Artic.
Vuere

La **vuere** e je une vicende sociâl e politiche mediant un confront armât tra doi o plui sogjets coletîfs. Si rive a la vuere cuant che plui interès economics, ideologjics, strategjics o di altre fate a no rivin a cjatâ une soluzion negoziâl. 

Prin de vuere al è un moment di tension che al tache cuant che lis dôs parts a capissin che lis richiestis di ognun a no podaran jessi sodisfatis, po dopo al è un moment di crisi che al tache cuant che lis dôs parts a no vuelin fevelâsi par lâ dacuardi.
E tache propite la vuere cuant che une da lis dôs parts no viôt plui une altre maniere par rivâ ai soi obietîfs.
Intai moments di tension e di crisi e je la comunitât internazionâl, mediant la diplomazie e la politiche, che po scapolâ il conflit.

La vuere e je un violent conflit che al cjape dentri simpri plui un gran numar di personis che no centrin. Lis motivazions a puedin jessi par esempli leadis al teritori, a lis risorsis, al podê.
Tal câs da lis relazions internazionâls la vuere e je la maniere plui grese, vecje e salvadie.
Di cuant che al è nassût l’ONU, che al condane cui che al tache la vuere e al lasse al Stât agredît di difindisi, nissun stât al vûl plui jessi nomenât tanche agressôr. Cussì l'ONU, che al varès di impedì la vuere, al è rivât nome a fâ che no sedin plui declarazion di vuere.

## Viôt ancje
*Pâs
Gdańsk

**Gdańsk** al è un comun inte Polonie nord, sul flum Vistula e Motława. Al è il cjâf lûc di un distret separât intal voivodât de Pomeranie e al à 461.489 abitants (2014).

## Popolazion


image:POL Gdańsk COA.svg
image:POL Gdańsk flag.svg
image:POL Gdańsk map.svg



image:Gdańsk Ratusz Głównego Miasta.jpg 
image:Gdańsk - Pomnik Stoczniowców.jpg
image:Gdansk 2004.jpg 



image:Pl gdansk zuraw dlugiepobrzeze2006.jpg
image:Pomnik Sobieskiego w Gdansku.jpg
image:Artus_Court_in_Gdańsk_-_20060730.jpg
F

Il **F** al è il setim segn dal alfabet furlan. Al ven dal alfabet latin che lu à cjapât di chel etrusc.

## Altris significâts dal F

### Chimiche e biochimiche
* **F** al è la fenilalanine pe biochimiche
* **F** al è il simbul dal fluôr

### Fisiche
* **°F** al indiche i ponts te scjale Fahrenheit

### Matematiche
* **f** al indiche lis funzions pe matematiche
* **F** al corispuint al valôr decimâl 15 

### Musiche
* **F** al è la note musicâl fa pe notazion doprade tai pai di lenghe inglese o todescje

### Traspuarts
* **F** è je la sigle automobilistiche internazionâl de France

### Unitâts di misure
* **F** al è la abreviazion di farad, unitât di misure de capacitât eletriche
Foreste pluviâl

Lis **forestis pluviâls** (o ben **forestis ecuatoriâls**) si cjatin su la tiere ferme lunc dal ecuatôr. Un timp e jerin plui grandonis che intal dì di vuê.

La foreste pluviâl e à une vegjetazion une vore fisse. La clime e je cjalde e umide.

La plui grande des forestis ecuatoriâls e je chê de Amazonie inte Americhe dal sud, che e je grande 6 milions di chilometris cuadratis.

## Notis


## Leamis esternis
* *[http://www.treccani.it/enciclopedia/foresta-pluviale/ pluviale, foresta]*, *treccani.it*
Desert

Il **desert** al è un teritori disabitât dulà che la vite e je une vore dificoltose par vie des condizions climatichis.

A son doi tips di deserts chei cun clime aride e chei cun clime frede.

I deserts arits a patissin il fat di vê pocje ploie e di jessi une vore secs, flums no 'nd è, a mancje cuasi dal dut la vegjetazion e pocjis a son lis razis animâi che si rivin a cjatâ. Di dì al pues jessi une vore cjalt, tant al è vêr che propit intai deserts a vegnin lis temperaduris plui grandis de Tiere, di gnot impen al pues fâ frêt.

I deserts glaçats si cjatin man man che si vicinisi ai pôi. Il 14% des tieris fûr dal mâr a son deserts glaçats, il 16% a son deserts arits.
Capitâl

La citât capitâl di un stât e je par solit la citât dulà che al si cjate il guvier di che nazion.

Il non la ven dal latin caput (cjâf), par cui capitâl e sarès la citât a cjâf dal stât.
A son nazions che a àn plui capitâls, par esempli il Sudafriche al à par capitâl aministrative Pretorie, par capitâl legjislative Citât dal Cjâf e par capitâl judiziarie Bloemfontein.
Continent

Un **continent** e je une grande estension di tiere fûr dal mâr. 

Diviersis a son lis classificazions dai continents che a vegnin fatis. Des voltis plui continent a vegnin considerâts insiemit formant dai supercontinents, altris voltis si considerin continents parts plui piçulis o subcontinents.

I nons dai continents a son:
* Eurasie
** Europe
** Asie
* Afriche
* Americhe
** Americhe dal Nord
** Americhe dal Sud
** Oceanie
* Antartic

La vecje classificazion classiche a fevelave dai cinc continents considerantju la Europe, la Asie, la Americhe, la Afriche e la Oceanie. a si meteve duncje adun lis Americhis impen la Europe e vignive dividude de Asie.
Cualchidun al met adun la Afriche, la Asie e la Europe che a son tacâdis, cul non di Eurafrasie.

I continents no son simpri stâts chei di vuê parcè che tal timp a si son spostâts lunc de croste de Tiere. Fra i vielis continents dal passât a son stâts la Gondwane, la Laurasie, la Pangjee e la Rodinie.
Sisteme internazionâl di unitâts

Il **Sisteme Internazionâl di Unitâts**, scurtât in *SI* (dal francês *Système International d'Unités*) al il sisteme di unitâts plui doprât, soredut inte sience, e e je la evoluzion dal sisteme metric decimâl.

Lis unitâts base dal SI a son stadis stabilidis dal *Bureau International des Poids et Mesures* ("Ufizi Internazionâl dai Pês e Misuris"); a son 7, ben definidis, che, par convenzion, a son consideradis dimensionalmentri indipendentis:

* metri (m): lungjece
: Il metri e je la lungjece dal percors de lûs intal vueit intun interval di 1/299.792.458 di secont.
* chilogram (kg): masse
: Il chilogram e la masse dal prototip internazionâl dal chilogram, conservât a Paris.
* secont (s): timps
: Il secont e je la durade di 9.192.631.770 periodis de radiazion corispondent ae transizion tra i doi nivei iperfins dal stât fondamentâl dal atom di cesi 133.
* ampere (A): curint eletriche
: L'ampere e la intensitât di une curint costant che, tignût tra doi condutôrs paralêi, retiliniis e di lungjece infinide, di sezion circolât trascurabil e situâts intal vueit a une distance di un metri di un a chel altri, al produsarà tra chescj condutôrs une fuarce di 2·10–7 newtons par metri di lungjece.
* kelvin (K): temperadure termodinamiche
: Il kelvin al è 1/273,16 de temperadure termodinamiche dal pont tripli de aghe.
* mol (mol): cuantitât di materie
: Il mol al è la cuantitât di materie di un sisteme che al à tantis entitâts elementârs come i atoms presints in 0,012 kg di carboni 12.
* cjandele (cd): intensitât luminose
: La cjandele e je la intensitât luminose, intune direzion determinade, di une sorzint che emet un rai monocromatic di frecuence 540·1012 Hz e che à une intensitât energjetiche in cheste direzion di 1/683 wat par stereoradiant.

Partint di chestis unitâts base a si podin definî lis unitâts derivadis.

## Prefìs
A son stâts definîts une serie di prefìs che si podin combinâ cun cualsisei unitât par formâ unitâts derivadis di doprâ par lavorâ plui facilmentri cun ordins di magnitudin superiôrs o inferiôrs.





## Cjale ancje
* Unitâts derivadis dal SI

## Leams esternis

*  Sît dal Bureau International des Poids et Mesures
*  Imprest pes conversions
Salût

La **salût** e je il bon funzionament di un organisim cun dutis lis lis sôs funzions dal livel plui piçul (celulâr) al plui grant (sociâl). In cjamp sanitari, la salût e je chê che permet a un organisim che al funzione di rispuindi ai cambiaments par ripuartâlu a un stât belançât stabil cognossût come "omeostasi".

Une altre acetade **definizion di salût** e je chê de Organizazion Mondiâl de Sanitât (OMS) che e dîs che "la salût e je un stât di benstâ complet fisic, mentâl e sociâl e no nome mancjance di malatie o di infermitât". Intai ultins agns la definizion e je stade inzornade "par vê une vite sociâl, economiche e produtive". Cheste definizion, no cence cualchi fale, e à di jessi viodude tant che un procès inviât che al puarte a regolâsi tant che al è in vore daûr lis domandis di vite e i cambiaments di significât che nô o din a la vite. La definizion dal OMS e je viodude sedi che un obietîf ideâl 
che une proposizion realistiche.

La salût e ven considerade un dirit di ducj e al è da pît di ducj chei altris fondamentâi de int e che al dâ al Stât e a lis sôs aministrazions decentradis compits plui fuarts che no nome la gjestion di un sisteme sanitari: o varessin di viodi e cirî ducj chei fatôrs che sburtin cuintri la salût coletive e, tal stes timp, dâi cuarde a di chei che son a favôr. In chest cuadri, la salût e ven viodude plui un mieç che un fin e po jessi definide tant che une risorse di ogni dì che e fâs vivi a la int une buine vite a livel individuâl, sociâl e economic.

Si use zontâ che a son cuatri ponts gjenerâi di tignî di voli: "uman biologjic", "di svilup", "di stîl di vite" e "di organizazion da la salût". Cussì la salût e je mantignude cu la pratiche de medisine, ma ancje e pues jessi incressude dal jutori personâl. Ativitât fisiche, control dal pês dal cuarp, diete moderade, molâ di fumâ e altri abûs di sostancis, mancul tension cuotidiane a son esemplis di piçui pas par incressi la salût di ognun. Il bonvivi (par inglês *wellness*) e je une maniere doprade a lis voltis par descrivi il benstâ psicologjic. 

La tradizion popolâr e viôt san cui che al è passût, cui che nol à dolôrs, fiere o altri discomuts, tant di no rivâi a lis sôs voris: chei impegns che a vegnin (simpri daûr la tradizion popolâr) plui cu l'etât e cui compits sociâi. Cheste e je une definizion di "bon sens" ma e je pôc misurabil.

## Leams esternis
*Organizazion Mondiâl de Sanitât - Cuartîrs Gjenerâls di Gjinevre
*Organizazion Mondiâl de Sanitât - Ufizi regjonâl pe Europe (Copenaghen)
Cafè

Par **cafè** si intint sie une plante de famee des rubiaciis origjinarie de Afriche, simpriverde e che fâs rosis blancjis e pomulis rossis, sie la bevande che si fâs cu la torefazion de sepis de plante.

La bevande e à dentri la cafeine che e je une sostance ecitante pal om.
Bevandis alcolichis

*Par une tratazion dal pont di viste chimic viôt [[alcul (chimiche)]]*.

Lis **bevandis alcolichis** a son chês che a à dal alcul etilic (o ben etanûl). In diviersis culturis il consum di bevandis alcolichis al è normâl, cualchidune altre lu improibìs.

Bevi masse al fâs mâl e al pues provocâ problemis sedi subit (pierdite di control), sedi ae salût. A puedin ancje nassi dai fenomens di dipendence dal **alcul**, chel che si clame alcolisim, che al pues deventâ un veri e propit probleme sociâl.

Liste di bevandis alcolichis

* Bire
* Cognac
* Rum
* Sake
* Sgnape
* Slivoviç 
* Tequila
* Vin
* Vodka
* Whisky
Cole

La **cole** e je un arome gjavât de plante di cole che la si dopre par insavorî bevandis zontant a la aghe il savôr caramelât cu la cafeine e la anidride carboniche. A son variis cualitâts di cole cui guscj une vore difarents la une di che altre.

A son des bevandis che a àn une grande popolaritât tant che la americane Coca Cola che e je deventade un dai simbui dai Stâts Unîts ator pal mont. In Americhe al è forsit plui popolâr il prodot concorint: la Pepsi Cola. In une vore di paîs a si fasin des colis in concorince cun chestis dôs marchis plui innomenadis.
Te

Il **te** al è une tisane che si fâs doprant lis fueis de plante dal te. E je une bevande che e à dentri cafeine e teine. E pues ancje vignî aromatizade cun altris plantis o cun speziis.

I plui grancj produtôrs di te a son la Cine e Taiwan, la Indie, e il Japon, grandis produzions a son ancje intal Pakistan, in Sri Lanka, intal Nepal, in Kenya e in Argjentine.

Il te al è un aliment impuartant inte culture di diviers paîs, par esempli intai paîs britanics, in Cine o inte culture Japonese (cerimonie dal te).
Citât

La **citât** al è un centri abitât dai oms grant e stabil. 

La citât e je plui grande di un paîs, la sô impuartance politiche e culturâl si slargje par il teritori dulintor.

La peraule citât e ven dal latin *civitas* che derive de peraule civiltât.

Lis primis citâts a son nassudis in Mesopotamie (Uruk, Ur), lunc il Nîl in Egjit, inte val dal Indio e in Cine. La prime citât in Friûl e fo Aquilee.
Mês

Il **mês** al è un dai dodis periodis che al ven dividût l’an. I mês a puedin jessi di 30 o di 31 dîs fûr che il mês di Fevrâr che al è di 28 dîs, che a deventin 29 intai agns bisescj.

La classificazion dal timp in mês a je nassude cjalant lis fasis dal mês lunâr. Di mês lunârs intun an a ‘nd è dodis, ma jessint ognidun di 29,53 dîs, a coventin ancjemò un pocjis di zornadis par rivâ ai 365 dîs dal an solâr. Par chest i calendaris a an doprât in passat diviers sistemis par tornâ a vê la sincronie e al timp di vuê o doprin il calendari gregorian cui soi agns bisescj.
Dì

Il **dì** al è il timp che la Tiere a implee par fâ un zîr di 360 grâts atôr dal so as. Il simbul al è "d" e al è acetât l'ûs dal dì dal Sisteme Internazionâl, ancje se la unitât di misure dal timp tal SI al sarès il secont. Il non al ven dal latin *dies*, e cheste forme si cjate ancje in une vore di lenghis indo-europeanis.

A secont de maniere che si lu calcole a son diviers tips di dì. Il **dì siderâl**, il **dî solâr** e il **dì solâr medi**.

## Dì solâr medi
Il dì solâr medi al è fat di 86.400 seconts e al ven doprât par calcolâ il timp e lis datis. La rotazion reâl de Tiere e je un fregul plui lente, di cirche 1,7 seconts ad an. Par chest dal 1972 in ca a son stâts dai agns dulà che al si è zontât un secont, fin al 2007 a son stâts zontâts 23 seconts.

## Dì solâr
Il dì solâr al il timp che al sta il Soreli par passà par dôs voltis sul stes meridian. Si à di savê che intant che la Tiere e zire sul so as e si sposte su la sô orbite atôr dal Soreli par chest il dì solâr al è un ninin plui lunc di chel siderâl.

## Dì siderâl
Il dì siderâl al è chel che al passe fra il passaç par dôs voltis di une stele atôr dal stes meridian. Di fat il dì siderâl nol è regolâr parcè che al patìs la influence des mareis lunârs e i svariaments dal moviment de Tiere che a son di lunc dal an.
An bisest

L**'an bisest** al è un an che al à un dì in plui, 366 invezit di 365, par fâ chest al si zonte un dì al mês di Fevrâr che al devente cussì di 29 dîs.

I agns bisescj a son stâts inventâts par mantignî la sincronie fra an civîl e il cicli des stagjons, intal passât cuant che nol jere, di lunc dai secui lis stagjons daûr de date no corispuindevin plui a chês veris. Si à di tignî iniment che l'an vêr al dure 365,2422 dîs, un pôc di plui dal an normâl di 365 dîs.

La regole che e dopre il calendari gregorian par stabilî cuai che a son i agns bisest e dîs che a son bisescj i agns che a si puedin dividi par 4 almancul che no sedin i agns dal secul (chei che a si puedin dividi par 100), in chel câs e àn ancje di jessi divisibii par 400.
Calendari

Il **calendari** al è un mût di dividi il timp dant dai nons ai periodis di timp, par solit ai dîs. I nons a son lis datis dal calendari.

La plui part dai calendaris e je nassude su di une fonde astronimiche, o vin:

* **Calendaris solârs**: che a tegnin cont dal periodi che la Tiere e sta par zirâ ator dal soreli (cun 365 dîs), par esempli il vieli calendari egjizian.
* **Calendaris lunârs**: che a tegnin cont dai ciclis lunârs (354 dîs dividûts in 12 mês), par esempli il calendari islamic.
* **Calendaris lunârs solârs**: cuntune durade compagne dal calendari solâr ma che a tegnin cont istès des fasis lunârs, par esempli il calendari ebraic.

Leâts al calendari, oltri che ae date, a son il concet di dì, di setemane, di mês e di an.

## Calendaris principâi

* Calendari egjizian
* Calendari gregorian
* Ab urbe condita
* Calendari cinês
* Calendari ebraic
* Calendari hindu
** Vikram Samvat
** Shaka Samvat
** Kali Yuga
* Calendari iranian
* Calendari islamic
* Calendari runic
Doren

**Doren** al è un comun di 1.004 abitants (2006) logât tal distret di Bregenz, tal stât federâl austriac dal Vorarlberg. 

La sô uniche frazion e je Doren.
Film

Il **film** (oben **pelicule**, clamât ancje par sinedoche **cine**) e je une regjistrazion di imagjinis in moviment organizadis in mût di contâ une storie. Fin a cualchi àn fa ducj i films a jerin su pelicule. Intai ultins agns a si doprin ancje tecnichis digjitâls.

## Tips di films

*film di animazion o ben film a pipins
*documentari
*comedie (film)
*film storic
*film musicâl
*film mut
*film western
*film di vuere
Tualiis

**Tualiis** (loc. **Tualias**)  e je une frazion dal comun di Comelians logade a 908 m di altitudin, che e gjolt di une ministrazion separade frazionâl dai ûs civics. I siei abitants a àn non **tualeots**.

## Leams esternis
*  http://www.donneincarnia.it/viaggi/panoramica-vette.htm
Armoniche

La **armoniche** al è un strument musicâl a aiar formât di un mantis, un diapason e dôs cassis armonichis di len. Al è leât soredut ae musiche popolâr di ducj i paîs, includût il Friûl.

Tai doi estremis il mantis al è movût des cassis di len. La part de man diestre e à ancje un "diapason" cun cualchi tast, che a puedin jessi o come chei dal pianoforte (armoniche a plan) o tascj taronts o botons (armoniche cromatiche), a seconde dal gjenar di strument. Inte part di çampe a son altris botons par i bas e i acuarts di acompagnament.

## Storie
Il prin brevet di une armoniche (clamât *accordion*, peraule che vuê e je doprade intune vore di lenghis) al fo dipuesitât ai 6 di Mai dal 1829 a Viene dal costrutôr di orghins e pianos Cyrill Demian cui siei fîs Carl e Guido.

Il strument di Demian al veve dîs botons par eseguî lis liniis melodichis, e doi botons pai bas. Evoluzions sucessivis àn puartât la armoniche a deventâ un strument poliedric, che si pues doprâ in ambits diviers e variis.
Fûs orari

Un **fûs orari** al è une des vincjecuatri parts che e je dividude la Tiere e che e à la stesse ore. La ore e je centrade su la ore solâr dal meridian centrâl dal fûs. 

Par definì i fûs oraris si partìs dal timp coordenât universâl (UTC). Il meridian prin di partence al è chel di longjitudin 000 che al è clamât meridian di Greenwich e la sô ore e je indicade cu la sigle GMT. Par indicâ i altris fûs a si fâs riferiment a chel fûs par cui il fûs orari dal Friûl al ven indicât tant che UTC+1 (o ancje GMT+1 sore dut intai paîs anglosassons).

In teorie i meridians che a formin i varis fûs a son a 15 grâts l’un di chel altri, in realtât chest nol è simpri vêr par podè miôr seguî i confins dai stâts.
Formadi frant

**Il formadi frant** al è un formadi preparât cuntune lavorazion speciâl, recuperant lis piecis di formadi jessudis mâl.

In Cjargne, soredut intal Cjanâl di Guart e intal Cjanâl di Peteç, la tradizion dal formadi frant e à ancjemò la sô impuartance e vuê, cu la istituzion de protezion dal prodot, si cîr di fâlu cognossi ancje fûr dal Friûl.

La tradizion de lavorazion dal formadi frant e nas dal scugnî di no podê straçâ la robe, che soredut in Cjargne, dut chel che al jere la fadie dal om, al à un grant valôr. Par chest motîf, i fedârs a àn metût a pont la lavorazion dal formadi frant, indulà che lis piecis dal formadi, sedi vecjo che il gnûf, a vegnin masanadis o ancje fatis a tocuts piçui, impastâts cu la pane e il pevar e metûts in brentiei di len.

Il len al da un bon savôr al impast dal formadi, che si pues ancje sintîlu miôr cuant che il formadi al ven stagjonât.
Donald dal Tiliment

**Donald dal Tiliment** al è un romanç di Stiefin Morat dal 2000 che al è subit stât considerât de critiche un moment impuartant pe storie de moderne leterature furlane sedi pal mût di contâ la storie sedi pal mût di doprâ la lenghe. 

## La trame

Il libri al conte la storie di doi sacramentâts, *Pidin* e *Saco* che, intune futuristiche e fantasiose basse furlane, a vivin mîl disaventuris par cirî un tesaur puartât vie ae malevite dai Casinò di Nova Goriza e platât di cualchi bande da un pugjil di Cormons. Tierç personaç al è Donald, ispirât dal personaç di Walt Disney Donald Duck (Paperino inte version taliane) cun tant di Barbe sioron e nevôts. 

La storie si davuelç in mût frenetic cuntun colp di sene daûr di chel altri.

## La lenghe

Morat al zuie cul furlan in maniere pirotecniche, al invente un veri e propit slang cun peraulis inventadis, cun peraulis inglesis, todescjis, slovenis e spagnolis che a colin dentri il discors e cuntune incredibile schirie di peraulis furlanis inventadis. Ma no dome, i diviers personaçs a fevelin a secont dal câs, il furlan standard, il furlan de basse, chel di là da la aghe o il gurizan in une misture fate cun grande bravure ma cence pesâ su la frenesie de storie.

Laurin Zuan Nardin al à fat notâ, citant il talian sicilian di Camilleri, che il miscliç linguistic e je une des tindincis de leterature moderne, e al à clamade la lenghe di Morat tant che *multifurlane*.
(La patrie dal Friûl Jugn-Lui 2001).

Domenico Cerroni Cadoresi, intune recension dal romanç Gilez di Franco Marchetta (Il Friuli dal 7 di Fevrâr dal 2003), dulà che al fevele dai diviers aspiets de espression de lenghe furlane, al à fat notâ che l’aspiet principâl de realtât espressive e lenghistiche furlane, chel *della rudezza e del primitivismo popolare che si può ritrovare, ad esempio, nella memoria della "Joiba grassa" o più semplicemente nel clima delle "osterie del bacò", sacro alla memoria degli inveterati "bestemmiatori" per abitudine e quindi senza colpa*, al à dât risultâts leteraris te opare di Stiefin Morat, considerade *straordinaria proprio per la sua specificità linguistica qui sopra indicata*.

## Lis Ilustrazions
Il libri al è ilustrât dal pordenonês Cristian Inzerillo.

## La version radiofoniche

Intal Mai dal 2007 e je stade trasmetude une version radiofoniche in 30 pontadis pai programs in lenghe furlane de Radio Rai regjonâl dal Friûl Vignesie Julie.

## Articui di critiche
 
* *Donald dal Tiliment* di Laurin Zuan Nardin su *[[La patrie dal Friûl]]* dal Jugn-Lui 2001 https://web.archive.org/web/20060516152601/http://www.friul.net/articui.php?id=346
* *Il Friûl Visionari di Morat* su *[[Il Nuovo Friuli]]* numar 15 dal 2001 https://web.archive.org/web/20030929014403/http://www.nuovofriuli.com/read.asp?code=2001.0415.01
* [Interviste a [Elio de Capitani] su la version radiofoniche] (audi)